ጠ/ሚ ሃይለማርያም ከጆን ኬሪ ጋር በኋይት ሀውስ ተወያዩ
 ጠቅላይ ሚኒስትር ሃይለማርያም ደሳለኝ በፕሬዝዳንት ባራክ ኦባማ የእራት ግብዣ በኋይት ሀውስ ተደረገላቸው።ጠቅላይ ሚኒስትር ሀይለማርያም ከባለቤታቸው ወይዘሮ ሮማን ተስፋዬ ጋር በመሆን በታደሙበት በዚሁ የእራት ግብዣ ላይ ከ40 በላይ የአፍሪካ አገራት መሪዎችም ተሳታፊ ነበሩ።አቶ ሀይለማርያም ከአሜሪካው የውጭ ጉዳይ ሚኒስትር ጆን ኬሪ ጋርም ተገናኝተው መክረዋል።የውጭ ጉዳይ ሚኒስትሩ በዚሁ ወቅት ከአሜሪካ ጋር በበርካታ ጉዳዮች ላይ የምትሰራው ኢትዮጵያ፥ በቀጠናው ሰላምን ለማምጣት ለምታከናውነው ተግባር አድናቆታቸውን ቸረዋል።በተለይም በሱዳንና ደቡብ ሱዳን ተቀናቃኝ ፓርቲዎችን በማደራደር የተኩስ አቁም ስምምነት ላይ እንዲደርሱ እየሰራችው ያለው ስራ ያስመሰግናታል ነው ያሉት።የሁለቱ ሀገራት ግንኙነት በጠንካራ መሰረት ላይ የተገነባ መሆኑን የገለጹት ኬሪ፥ ሀገራቸው አሜሪካ ለኢትዮጵያ ለትምህርት፣ ለጤና፣ ለአቅም ግንባታና ለሌሎችም ስራዎች የሚውል በየዓመቱ የ800 ሚሊዮን የአሜሪካን ዶላር ድጋፍ እንደምታደርግ አረጋግጠዋል።ጠቅላይ ሚኒስር ሀይለማርያም ደሳለኝ በበኩላቸው፥ ሁለቱ ሀገራት በንግድና ኢንቨስትመንት በጋራ እየሰሩ መሆኑን ጠቅሰው፥ የመሪዎቹ ጉባኤ እና የቢዝነስ ፎረሙ የአሜሪካ ባለሃብቶች በኢትዮጵያ ኢንቨስት እንዲያደርጉ ከፍተኛ አስተዋፅኦ እንዳለው ጠቁመዋል።ኢትዮጵያ በቀጠናዋ ሰላምና ፀጥታን ለማረጋገጥ ከምታደርገው እንቅስቃሴ ባሻገር በአየር ንብረት ለውጥ እና በምግብ ዋስትና ሰፊ ስራ እያከናወነች መሆኑንም ነው ጠቅላይሚኒስትሩ የገለጹት።ሽብርተኝነትንና አክራሪነትን ለመዋጋትም ኢትዮጵያ ርብርብ በማድረግ ላይ ነች ብለዋል። በሌላ በኩል ጆን ኬሪ ከኢጋድ ሀገራት መሪዎች ጋር ተገናኝተው የመከሩ ሲሆን፥ በውይይት መድረኩ ላይ የኢጋድ የወቅቱ ሊቀመንበር ጠቅላይ ሚኒስትር ሀይለማሪያም ደሳለኝን ጨምሮ የኬንያ፣ ኡጋንዳና  ጂቡቲ ፕሬዝዳንቶች ታድመዋል።የወቅቱን የደቡብ ሱዳን ሁኔታ ያነሱት ኬሪ፥ መሪዎቹ ከጉባኤው መጠናቀቅ በኋላ አዲስ አበባ ላይ ተገናኝተው በደቡብ ሱዳን ዘላቂ ሰላም ማምጣት በሚቻልበት አቅጣጫ ላይ ይመክራሉ ብለዋል።መሪዎቹ ተቀናቃኝ ፓርቲዎቹን በጠረጴዛ ዙሪያ ለማደራደር የመጨረሻውን የድርድር ሰነድ እያዘጋጁ እንደሚገኙ የተናገሩት የውጭ ጉዳይ ሚኒስትሩ፥ የተባበሩት መንግስታት የፀጥታው ምክር ቤት አባላት መሪዎች ከሚያስቀምጡት የመፍትሄ አቅጣጫ ውጪ ሌላ ምርጫ አለመኖሩን ለማረጋገጥ በቀጣይ ሳምንት ጉብኝት ያደርጋሉ ብለዋል።በተጨማሪም አሜሪካ በአካባቢው ሰላምና ፀጥታን ለማረጋገጥ ለሚደረገው ጥረት ድጋፏን አጠናክራ እንደምትቀጥልም ነው ጆን ኬሪ የገለጹት።ጠቅላይ ሚኒስትር ሀይለማሪያም ደሳለኝ በበኩላቸው፥ የኢጋድ አባል ሀገራት መሪዎች በደቡብ ሱዳን ጦርነቱን ለማስቆም በሚቻልበት ሁኔታ ላይ በትብብር ለመስራት ስምምነት መደረሱን ነው የጠቆሙት።በተያያዘ በደቡብ ሱዳን ብሄራዊ የሽግግር መንግስት እንዲቋቋም ስምምነት ላይ መደረሱንም አስታውሰዋል።ሁለቱ ተቀናቃኝ ሀይሎች በፕሮፖዛሉ ላይ ስምምነት ላይ ሊደርሱ ይገባል ያሉት አቶ ሀይለማሪያም፥ ይሁን እንጂ ሀይሎቹ የማይስማሙ ከሆነ ኢጋድ በሀገሪቱ ያለውን ችግር በማጥናት ወደ ተግባር እንደሚሸጋገር ነው የተናገሩት። (ኤፍ.ቢ.ሲ)